Transitoroof: Boewe vlug leëhandeRowers het Maandagoggend probeer om ŉ geldwa naby Kaapstad Internasionale Lughawe te beroof. Kapt. Frederick van Wyk, ŉ polisiewoordvoerder, sê die voorval het in die vroeë oggendure plaasgevind. “Veiligheidswagte het geld by die lughawe gaan oplaai. Beamptes van die lughawe het die veiligheidswagte vergesel tot op die N2-deurpad,” het Van Wyk gesê. “ŉ Wit Mercedes-Benz het die geldwa agtervolg en naby die R300-afrit daarteen vasgery en veroorsaak dat dit omslaan.” Die aanvallers het op die veiligheidswagte begin skiet en die wagte het teruggeskiet. Die aanvallers het te voet van die toneel gevlug en hul voertuig agtergelaat. “Niemand is in die voorval beseer nie en geen geld is van die wa gesteel nie,” het Van Wyk bygevoeg.